b'\n_START_ARTICLE_\nDijon\n_START_SECTION_\nGeografija\n_START_PARAGRAPH_\nMesto le\xc5\xbei ob Burgundskem kanalu in manj\xc5\xa1ih rekah Ouche in Suzon; slednja te\xc4\x8de pod zemljo.\n_START_SECTION_\nZgodovina\n_START_PARAGRAPH_\nDijon je nastal kot rimska naselbina Castrum Divionense na obmo\xc4\x8dju keltskega plemena Lingones, na poti med Lyonom in Mainzem. Kr\xc5\xa1\xc4\x8danstvo je po ustnem izro\xc4\x8dilu pri\xc5\xa1lo v te kraje v 3. stoletju s sv. Benignusom, kasnej\xc5\xa1im mestnim zavetnikom. Po popolnem un\xc4\x8denju mesta v po\xc5\xbearu leta 1137 je bil kmalu zatem obnovljen ter kasneje postal prestolnica Burgundskega vojvodstva (1384). V tem \xc4\x8dasu je postal izjemno bogat in vpliven. Po njegovi pripojitvi k francoski kroni leta 1477 je ostal sede\xc5\xbe province, v katerem se je zbiral parlament. Od 1722 se v njem nahaja tudi univerza. Njegov gospodarski pomen se je dvignil z za\xc4\x8detkom izkori\xc5\xa1\xc4\x8danja rudnih bogastev kot tudi z izgradnjo kanala skozi Burgundijo in \xc5\xbeelezni\xc5\xa1ke proge med Lyonom in Parizom. Mesto je bilo med drugo svetovno vojno bombardirano, kasneje pa okupirano s strani nem\xc5\xa1ke armade (1940-11. september 1944).\n_START_SECTION_\n\xc5\xa0port\n_START_PARAGRAPH_\nV mestu je med letoma 1927 in 1946 potekala dirka za Veliko nagrado Burgundije. Na dirkali\xc5\xa1\xc4\x8du Dijon-Prenois v bli\xc5\xbeini Dijona je med letoma 1974 in 1984 petkrat potekala prvenstvena dirka Formule 1 za Veliko nagrado Francije, leta 1975 neprvenstvena dirka Formule 1 za Veliko nagrado \xc5\xa0vice, leta 1982 pa prvenstvena dirka Formule 1 za Veliko nagrado \xc5\xa0vice.'